(ฉบับประมวล)

ประกาศคณะกรรมการกํากับหลักทรัพย์และตลาดหลักทรัพย์

ที่ กค. 13/2551

เรื่อง คุณสมบัติและวิธีการแต่งตั้งกรรมการพิจารณาโทษทางปกครอง

                                                                                                                       

 

อาศัยอํานาจตามความในมาตรา 9 (1) และมาตรา 123 วรรคสอง แห่งพระราชบัญญัติสัญญาซื้อขายล่วงหน้า พ.ศ. 2546 มาตรา 8 (1) และมาตรา 72 วรรคสอง แห่งพระราชบัญญัติทรัสต์เพื่อธุรกรรมในตลาดทุน พ.ศ. 2550 อันเป็นพระราชบัญญัติที่มีบทบัญญัติบางประการเกี่ยวกับ การจํากัดสิทธิเสรีภาพของบุคคล ซึ่งตามมาตรา 29 ประกอบกับมาตรา 32 มาตรา 33 มาตรา 34 มาตรา 41 มาตรา 43 และมาตรา 45 ของรัฐธรรมนูญแห่งราชอาณาจักรไทย บัญญัติให้กระทําได้ โดยอาศัยอํานาจตามบทบัญญัติแห่งกฎหมาย คณะกรรมการ ก.ล.ต. ออกข้อกําหนดไว้ดังต่อไปนี้


ข้อ ๑ ในประกาศนี้

(1) “ประธานกรรมการ” หมายความว่า ประธานกรรมการพิจารณาโทษทางปกครอง

(2) “กรรมการ” หมายความว่า กรรมการพิจารณาโทษทางปกครอง

(3) “เลขาธิการ” หมายความว่า เลขาธิการสํานักงานคณะกรรมการกํากับหลักทรัพย์

และตลาดหลักทรัพย์


ข้อ ๒ คณะกรรมการพิจารณาโทษทางปกครองแต่ละคณะ ให้ประกอบด้วยประธานกรรมการหนึ่งคน และกรรมการอีกสองคน


ข้อ ๓ บุคคลซึ่งจะได้รับแต่งตั้งให้เป็นประธานกรรมการหรือกรรมการต้องมีคุณสมบัติและไม่มีลักษณะต้องห้าม ดังต่อไปนี้

(1)  เป็นบุคคลซึ่งมีประสบการณ์ทํางานในสถาบันการเงิน โดยอยู่ในสายงานที่เกี่ยวข้องกับตลาดเงินหรือตลาดทุน หรือเป็นผู้ทรงคุณวุฒิทางด้านการบัญชี การเงิน การบริหารธุรกิจ เศรษฐศาสตร์ หรือกฎหมาย

(2)  ไม่เป็นคนไร้ความสามารถหรือเสมือนไร้ความสามารถ

(3)  ไม่เป็นหรือเคยเป็นบุคคลล้มละลาย

(4)  ไม่เคยต้องคําพิพากษาถึงที่สุดให้จําคุก ไม่ว่าจะมีการรอการลงโทษหรือไม่ก็ตามเว้นแต่เป็นโทษสําหรับความผิดที่ได้กระทําโดยประมาทหรือความผิดลหุโทษ

(5)  ไม่เป็นพนักงานหรือลูกจ้างของสํานักงาน ก.ล.ต.


ข้อ ๔ ในการแต่งตั้งประธานกรรมการและกรรมการ คณะกรรมการ ก.ล.ต. อาจกําหนดวาระการดํารงตําแหน่งดังกล่าวด้วยก็ได้


ข้อ ๕ ให้ประธานกรรมการและกรรมการพ้นจากตําแหน่งเมื่อ

(1) ตาย

(2) ลาออก

(3) ขาดคุณสมบัติหรือมีลักษณะต้องห้ามตามข้อ 3

(4) คณะกรรมการ ก.ล.ต. มีมติให้พ้นจากตําแหน่ง

(5) ครบกําหนดวาระในกรณีที่มีการแต่งตั้งโดยกําหนดวาระ


ข้อ ๖ ให้เลขาธิการเสนอต่อคณะกรรมการ ก.ล.ต. เพื่อแต่งตั้งประธานกรรมการและกรรมการโดยระบุข้อเท็จจริงที่แสดงถึงการเป็นผู้สมควรได้รับการแต่งตั้งเพื่อประกอบการพิจารณาของคณะกรรมการ ก.ล.ต. ด้วย

เมื่อประธานกรรมการหรือกรรมการพ้นจากตําแหน่งตามข้อ 5(1) (2) (3) หรือ (4) ให้เลขาธิการเสนอต่อคณะกรรมการ ก.ล.ต. เพื่อแต่งตั้งประธานกรรมการหรือกรรมการภายในสามสิบวันนับแต่วันที่มีตําแหน่งว่าง

ในกรณีที่ประธานกรรมการหรือกรรมการครบวาระตามข้อ 5(5) ให้เลขาธิการเสนอ ต่อคณะกรรมการ ก.ล.ต. เพื่อแต่งตั้งประธานกรรมการหรือกรรมการก่อนครบวาระอย่างน้อยหกสิบวัน และหากครบวาระแล้วแต่ยังมิได้มีการแต่งตั้งประธานกรรมการหรือกรรมการขึ้นใหม่ ให้ประธานกรรมการหรือกรรมการที่ครบวาระ อยู่ในตําแหน่งต่อไปจนกว่าจะมีการแต่งตั้งประธานกรรมการหรือกรรมการขึ้นใหม่


ข้อ ๗ ประกาศนี้ให้ใช้บังคับตั้งแต่วันที่  16  พฤศจิกายน  พ.ศ. 2551 เป็นต้นไป


ผู้มีอํานาจลงนาม - ประกาศ  ณ วันที่  13  ตุลาคม  พ.ศ. 2551

 

 

(นายวิจิตร  สุพินิจ)

              ประธานกรรมการ 

                                                    คณะกรรมการกํากับหลักทรัพย์และตลาดหลักทรัพย์


หมายเหตุ -  : เหตุผลในการออกประกาศฉบับนี้ คือ โดยที่มาตรา 123 วรรคสอง แห่งพระราชบัญญัติ สัญญาซื้อขายล่วงหน้า พ.ศ. 2546 และมาตรา 72 วรรคสอง แห่งพระราชบัญญัติทรัสต์เพื่อธุรกรรม ในตลาดทุน พ.ศ. 2550 บัญญัติให้คุณสมบัติและวิธีการแต่งตั้งกรรมการพิจารณาโทษทางปกครอง เป็นไปตามหลักเกณฑ์ที่คณะกรรมการ ก.ล.ต. ประกาศกําหนด และเป็นการสมควรกําหนดหลักเกณฑ์ ในเรื่องดังกล่าวขึ้นใช้บังคับ จึงจําเป็นต้องออกประกาศฉบับนี้